
Értékelési módszerek vizsgálata fenntartható fejlődési mutatók környezeti szempontjain keresztül

A jólét mérésére legtöbbször gazdasági indexeket használnak. Azonban egyre nagyobb szerepet kapnak a gazdasági tényezők mellett a környezeti és társadalmi szempontok is, így az elmúlt években számos alternatív fejlettségi indexet dolgoztak ki az országok jólétének mérésére. A fenntarthatósági indexek módszertani hátterében jelentős eltérések tapasztalhatók. A legszembetűnőbb különbség, hogy más mutatókat vonnak be a vizsgálatba annak megfelelően, hogy a fenntarthatóság mely aspektusát helyezik a középpontba. Ennek köszönhetően az indexek eltérő ország rangsorokat produkálnak, de a módszertani háttér tanulmányozásakor egyéb eltérések is felfedezhetők. Az indexek értékelő függvényei is gyakran eltérnek, például egyes tényezők esetén a kapható pontokat a legjobban és a legrosszabbul teljesítő országokhoz mérik, míg más tényezőkhöz elméleti határokat adnak meg. Így megeshet, hogy egy ország sem ér el maximális vagy minimális pontot.
Kutatásomban azt vizsgáltam, hogy egy teljesítménymutató értékelő függvénye és a súlya külön-külön mekkora befolyásoló erővel bír egy fenntarthatósági index eredményeire. Hipotézisem, hogy egy szempont súlyának módosítása kompenzálható az értékelő függvény módosításával és fordítva. Vizsgálatom során azt tapasztaltam, hogy a szakirodalomban az értékelő függvényekre nem fektetnek akkora hangsúlyt, mint a szempontsúlyokra, így célom volt előbbi fontosságára rávilágítani. 
Az Environmental Performance Indexen részleges reprodukálásán keresztül empirikusan bemutatom, hogy más szempontsúly és értékelő függvény használatával kihozható az eredeti pontszám. Így a két paraméter ugyanolyan jelentős szerepet tölt be az indexekben. A számítás során az értékelő függvények egyedüli rangsorra gyakorolt hatását is vizsgálom, mely számottevő változást okoz az országok sorrendjében.



